b'\n_START_ARTICLE_\nItzhak Shum\n_START_SECTION_\nUra pelaajana\n_START_PARAGRAPH_\nShum pelasi koko uransa ajan Hapoel Kfar Sabassa. H\xc3\xa4nelle kertyi seuran paidassa vuosina 1966\xe2\x80\x931983 kaikkiaan 455 liigaottelua, joissa h\xc3\xa4n teki 71 maalia. H\xc3\xa4n voitti seuran kanssa Israelin mestaruuden 1981\xe2\x80\x931982 ja State Cupin 1975 ja 1980. Israelin maajoukkueessa Shum esiintyi 78 maaottelussa ja oli mukana Emmanuel Schefferin luotsaamassa joukkueessa MM-kisoissa 1970. H\xc3\xa4n edusti Israelia my\xc3\xb6s olympialaisissa 1968 ja 1976.\n_START_SECTION_\nUra valmentajana\n_START_PARAGRAPH_\nValmennusuransa Shum aloitti 1993 Shlomo Scharfin apulaisvalmentajana Israelin maajoukkueessa. Kaksikko luotsasi Israelia kaikkiaan kuusi vuotta yhdess\xc3\xa4 hyvin tuloksin, vaikkei arvokisapaikkaa irronnutkaan. Kaksikko j\xc3\xa4tti teht\xc3\xa4v\xc3\xa4ns\xc3\xa4 1999 ja Shum palasi valmennusteht\xc3\xa4viin pari vuotta my\xc3\xb6hemmin debytoiden Hapoel Kfar Saban p\xc3\xa4\xc3\xa4valmentajana 2001. H\xc3\xa4nen johdollaan seura voitti Israelin kakkosdivisioonan, Liga Leumitin, ja nousi p\xc3\xa4\xc3\xa4sarjaan._NEWLINE_Menestyskauden j\xc3\xa4lkeen Shum siirtyi suurempiin saappaisiin Maccabi Haifan p\xc3\xa4\xc3\xa4valmentajana.  Shum teki itsens\xc3\xa4 lopullisesti tunnetuksi Israelissa luotsaamalla Maccabi Haifan ensimm\xc3\xa4isen\xc3\xa4 israelilaisseurana Mestarien liigan lohkovaiheeseen, jossa seura taisteli itsens\xc3\xa4 lohkonsa kolmanneksi ja jatkoi eurotaivaltaan UEFA Cupissa. Kotimaassa Haifa taisteli mestaruudesta tiukasti h\xc3\xa4viten sen lopulta viimeisell\xc3\xa4 kierroksella._NEWLINE_Menestyksekk\xc3\xa4\xc3\xa4n vuoden j\xc3\xa4lkeen Shum jatkoi uraansa kreikkalaisen Panathinaikosin p\xc3\xa4\xc3\xa4valmentajana. H\xc3\xa4n johdatti seuran kaudella 2003\xe2\x80\x932004 Kreikan tuplamestariksi. N\xc3\xa4in p\xc3\xa4\xc3\xa4ttyi seuran seitsem\xc3\xa4nvuotinen kuiva kausi. My\xc3\xb6s kausi 2004\xe2\x80\x932005 alkoi hyvin ja Panathinaikos voitti ensimm\xc3\xa4iset ottelunsa liigassa. Shum sai kuitenkin yll\xc3\xa4tt\xc3\xa4en potkut lokakuussa 2004. _NEWLINE_Marraskuussa 2004 Shum palasi valmennusteht\xc3\xa4viin siirtyen bulgarialaisen PFK Litex Lovechin p\xc3\xa4\xc3\xa4valmentajaksi. Odotukset olivat korkealla, mutta seura putosi kev\xc3\xa4\xc3\xa4ll\xc3\xa4 2005 mestaruustaistelusta ja Shum sai toukokuussa potkut teht\xc3\xa4vist\xc3\xa4. Litex-potkujensa j\xc3\xa4lkeen Shum siirtyi ven\xc3\xa4l\xc3\xa4isseura FK Alania Vladikavkazin valmentajaksi kes\xc3\xa4kuussa 2005, muttei onnistunut katkaisemaan tappiokierrett\xc3\xa4 ja sai potkut jo syyskuussa. _NEWLINE_Kaudeksi 2006\xe2\x80\x932007 Shum palasi kotimaahansa ja siirtyi Hapoel Tel Avivin p\xc3\xa4\xc3\xa4valmentajaksi.  Pesti p\xc3\xa4\xc3\xa4ttyi kuitenkin ennen aikojaan Shumin saatua potkut helmikuussa 2007.  _NEWLINE_Kes\xc3\xa4ll\xc3\xa4 2007 Shum jatkoi valmennusuraansa Beitar Jerusalemin p\xc3\xa4\xc3\xa4valmentajana. Menestyst\xc3\xa4 tuli ja seura voitti Shumin johdolla seurahistoriansa ensimm\xc3\xa4isen Israelin tuplamestaruuden kauden p\xc3\xa4\xc3\xa4tteeksi. Shum sai potkut kehnosti alkaneen kauden vuoksi syyskuussa 2008.  Kes\xc3\xa4ll\xc3\xa4 2009 Shum palasi j\xc3\xa4lleen Beitarin p\xc3\xa4\xc3\xa4valmentajaksi.  Menestys kaudella 2009\xe2\x80\x932010 j\xc3\xa4i kuitenkin odotuksia vaisummaksi ja Shum sai lopulta potkut helmikuussa 2010 Beitarin ollessa liigassa vasta seitsem\xc3\xa4nten\xc3\xa4. _NEWLINE_Lokakuussa 2010 Shumista tuli kyproslaisseura Alki Larnakan p\xc3\xa4\xc3\xa4valmentaja.  H\xc3\xa4n j\xc3\xa4tti seuran kauden j\xc3\xa4lkeen kes\xc3\xa4kuussa 2011.'